b'\n_START_ARTICLE_\nAnton Funtek\n_START_SECTION_\n\xc5\xbdivljenjepis\n_START_PARAGRAPH_\nAnton Funtek se je rodil 30. oktobra 1862 v Ljubljani. Po kon\xc4\x8danih petih razredih realke (1877) in u\xc4\x8ditelji\xc5\xa1\xc4\x8du (1881) je kot u\xc4\x8ditelj nekaj \xc4\x8dasa slu\xc5\xbeboval v Litiji, nato v \xc5\xa0entvidu pri Sti\xc4\x8dni. Po \xc5\xa1tudiju na dunajskem Tehnolo\xc5\xa1kem muzeju za obrtno \xc5\xa1olstvo in izpitu za me\xc5\xa1\xc4\x8danske \xc5\xa1ole (1888) je postal strokovni u\xc4\x8ditelj na obrtni \xc5\xa1oli v Ljubljani (1889-1894), nato pa je bil do upokojitve leta 1925, profesor na ljubljanskem dr\xc5\xbeavnem mo\xc5\xa1kem u\xc4\x8ditelji\xc5\xa1\xc4\x8du. Funtek je umrl 21. oktobra 1932 v Ljubljani._NEWLINE_Bil je urednik Ljubljanskega zvona (1891-1894), potem Laibacher Zeitung (1895-1918) in po letu 1918 Uradnega lista Narodne in De\xc5\xbeelne vlade SHS v Ljubljani. S pesmimi, prozo, razpravami in gledali\xc5\xa1kimi ocenami je sodeloval v raznih \xc4\x8dasopisih (Kres, Ljubljanski zvon, Slovan).\n_START_SECTION_\nDelo\n_START_PARAGRAPH_\nPisal je pesmi, novele, drame in operna besedila. Njegova dramatika se razpenja od naturalisti\xc4\x8do zasnovane igre z motivi dednosti v delu Iz osvete (1896) prek enodejanke Za h\xc4\x8der (1898) do psiholo\xc5\xa1ke drame po Ibsenovem zgledu Tekma (1898) in do socialne utopije Kristalni grad (1920) ._NEWLINE_Kot prevajalec je prevedel Baumbachovega Zlatoroga (1886), Shakespearovega Kralja Leara (1904), Schillerjevo Pesem o zvonu (1905), prvi del Goethejevega Fausta in Hauptmannovega Potopljenega zvona (1923) in druge._NEWLINE_Funtek je prevedel tudi dalj\xc5\xa1o vrsto znanih opernih tekstov; in sicer: Weberjevega \xc4\x8carostrelca (1893), Smetanovo Prodano nevesto (1893), Verdijevo Ernani (1897) ter druge operne prevode iz svetovnega \xc5\xbeeleznega repertoarja.'